የእነመላኩ ፈንታ የክስ ማሻሻያ ላይ ብይን ለመስጠት ተቀጠረ
አዲስ አበባ፤ መጋቢት 9/2006 (ዋኢማ) – የፌዴራል ከፍተኛ ፍርድ ቤት አስራ አምስተኛ ወንጀል ችሎት የፌዴራል ስነ ምግባርና ፀረ ሙስና ኮሚሽን በእነ አቶ መላኩ ፈንታ ላይ የተመሰረተው ክስ መሻሻል ይገባዋል ወይስ አይገባውም በሚለው ብይን ለመስጠት ቀጠሮ ያዘ፡፡ፍርድ ቤቱ ዛሬ በዋለው ችሎት የኮሚሽኑ ዓቃቤያን ህግ የክስ የመቃወሚያ መቃወሚያ በፅሁፍ ከተቀበለ በኋላ ነው በጉዳዩ ላይ ብይን ለመስጠት ለሚያዝያ 16 ቀን 2006 ዓ/ም ቀጠሮ የያዘው፡፡በከባድ የሙስና ወንጀል ተጠርጥረው ክስ የተመሰረተባቸው ተከሳሾች ኮሚሽኑ ያስገባውን ክስ የተለያዩ የህግ መሰረቶችን በመጥቀስ ክሱ እንዲሻሻል አልያም ውድቅ እንዲደረግ የክስ መቃወሚያ ማስገባታቸው ይታወቃል፡፡የቀድሞው የገቢዎችና ጉምሩክ ባለስልጣን ዋና ዳይሬክተር አቶ መላኩ ፈንታና  ምክትላቸው አቶ ገብረዋህድ ገብረፃዲቅ ባለፈው ዓመት ግንቦት ወር ነበር በቁጥጥር ስር የዋሉት፡፡ ኮሚሽኑ በቁጥጥር ስር ካዋላቸው ከ60 በላይ ከሆኑ ተጠርጣሪዎች ውስጥ የመንግስት ባለስልጣናትና ታዋቂ ነጋዴዎች ይገኙበታል፡፡